TITTEL Ryggraden til Knyken

INGRESS - Mange av oss karene er oppe i anlegget og sysler med noe nesten hver dag. Jeg tok meg en tredagers ferie i sommer. Det holdt i lange baner for meg. 

Egil Bysting ler godt og hjertelig. Pensjonisten er en av de desidert mest dedikerte ildsjelene i dugnadsgruppa som sørger for at anlegget i Knyken er åpent for både toppidrett, breddeidrett og mosjonister 365 dager i året.

Alltid noe å henge fingrene i 
- Du kan godt kalle det en livsstil. For meg personlig betyr det utrolig mye å få holde på med noe nyttig hver dag. Knyken var plassen vi dro til da jeg var bare guttungen selv. Jeg vil at den oppvoksende slekten skal få ta del i den samme gleden, forklarer Bysting entusiastisk.
Størstedelen av dugnadsstyrken til Knyken er pensjonister, hovedsakelig i alderen 60 +. Noen er fremdeles yrkesaktive. Og det er en sammensatt gjeng med alt i fra pensjonerte elektrikere og tømrere til rørleggere eller murere.
- Det varierer litt hvor mange vi er i aksjon, men det blir fort over 40 karer i forkant av stevner, samlinger og lignende. Vi kommer til å stille mannsterke i forbindelse med Knykenlekene i september lover han.
- Er det mye som gjenstår?
- Du vet, anlegget har blitt stort. Det brukes hele året av både mosjonister og toppidretten. Det er alltid noe å henge fingrene i. Og det er vi glad for, understreker han.

Alle kan bidra med noe
Totalt er det lagt ned dugnadsarbeid til en estimert verdi av godt over 40 millioner kroner siden man satte spaden i jorda i for snart fem år siden. Og det er et forsiktig anslag basert på en temmelig lav timelønn.
- Akkurat det tenker vi ikke så mye på. Det sosiale aspektet og å ha det trivelig i lag er viktigst for oss. Vi møter opp om morgenen og tar en kopp kaffe før vi gyver løs på dagens oppgaver. Også blir det litt skitprat og fliring underveis. Det er sånn det skal være.
- Det må være mye tungt arbeid å drifte et såpass stort anlegg?
- Noen tunge tak er det, men vi tilpasser oppgavene til hver enkelt. Alle kan bidra med noe. Jeg vet i hvert fall med meg selv at en stillesittende pensjonisttilværelse ikke er noe for meg. Man råtner litt på rot for å si det litt tøft, forteller Bysting.
Og sykefraværet i dugnadsgjengen er lavt tross relativt høy  snittalder.
- Jeg var oppe og tettet en lekkasje i vanningsanlegget tidligere i dag, så jeg er litt lemster i ryggen. Men jeg skal nå opp igjen i morgen å sjekke at det er ordentlig tett, avslutter ildsjelen Bysting muntert.

Stolt og glad
Thor Arne Johnsen er mannen som organiserer den frivillige aktiviteten i anlegget i Knyken. Han kan ikke få lovpriset dugnadsarbeiderne sine nok.
- Uten dem så hadde det ikke vært noen drift i Knyken. Pågangen og aktiviteten i anlegget er enorm såvel sommer som vinter. Det er langt flere som bruker anlegget enn det vi hadde forestilt oss da det stod ferdig for 2 år siden. Og det medfører stadig vedlikehold, oppgradering og forbedring. Disse oppgavene har gjengen tatt på strak hånd, understreker han.
Dugnadsgjengen i Knyken mottok i 2013 prisen for "Årets ildsjel" i forbindelse med Idrettsgallaen av statsminister Erna Solberg foran 1, 4 millioner TV-tittere.
- Hva betyr en slik pris for dere?
- Vi skal ikke legge skjul på at det er en anerkjennelse og en påskjønnelse som er uhyre artig å få. Det gjør godt å vite at det arbeidet som vi, de vanlige fotsoldatene legger ned, blir satt pris på. Jeg er både stolt og glad over å være en del av dugnadsgjengen som jobber for at Knyken skal bli et av regionens beste anlegg, sier Johnsen.

-----
BILDER

Hvis det ikke er gjort allerede så ta bilder av Bysting og Johnsen. Helst sammen